ΓΡΑΠΤΗ ΕΡΩΤΗΣΗ P-2410/98

υποβολή: Guido Podestà (PPE) προς την Επιτροπή

(17 Ιουλίου 1998)

Θέμα: Διευρωπαïκά δίκτυα μεταφορών: εγκαίνια του αεροδρομίου της Malpensa

Οι προσφυγές που έχουν καταθέσει ορισμένες ευρωπαϊκές αεροπορικές εταιρίες με θέμα τη μετατόπιση της εναέριας κυκλοφορίας από το αεροδρόμιο του Linate στο αεροδρόμιο της Malpensa θα μπορούσαν να δημιουργήσουν υπόνοιες ότι είναι δυνατόν να υπάρχουν προκαταλήψεις έναντι του λομβαρδικού αεροδρομίου, παρά το γεγονός ότι το τελευταίο συγκαταλέγεται μεταξύ των 14 σχεδίων προτεραιότητας, ότι επίκεινται πλέον τα εγκαίνιά του και ότι η θέση του την Ευρώπη, λόγω και της πρόσφατης συμφωνίας μεταξύ της Alitalia και της KLM, αποκτά στρατηγικό χαρακτήρα στον άξονα Βορρά/Νότου. Λαμβάνοντας υπόψη το γεγονός ότι δεν έχουν παρουσιαστεί έως τώρα άλλες καθυστερήσεις στην υλοποίηση των υποδομών των υπηρεσιών του νέου αεροδρομίου, δεν θεωρεί η Επιτροπή ότι:

1. τα προβλήματα που επικαλούνται ορισμένες ευρωπαϊκές αεροπορικές εταιρίες θα μπορούσαν να επιλυθούν με θετικό τρόπο μέσω της σταδιακής μετατόπισης της εναέριας κυκλοφορίας από το αεροδρόμιο του Linate στο αεροδρόμιο της Malpensa, με την προϋπόθεση, βεβαίως, ότι σύντομα το τελευταίο θα αναλάβει πλήρως το ρόλο ευρωπαϊκού κεντρικού άξονα, σύμφωνα με τις σχετικές αποφάσεις του Ευρωπαίκού Συμβουλίου του Έσσεν;

2. η μετατόπιση της εναέριας κυκλοφορίας από το αεροδρόμιο του Linate προς το αεροδρόμιο της Malpensa θα έχει θετικό αντίκτυπο σε όλες τις ευρωπαϊκές αεροπορικές εταιρίες, δεδομένου ότι το αεροδρόμιο του Linate είναι κεκορεσμένο και δεν μπορεί πλέον να ανταποκριθεί στη σχετική ζήτηση;

3. ορισμένες δηλώσεις σχετικά με το μονοπώλιο που ασκεί η Alitalia στη διαδρομή Linate -Fiumicino είναι εντελώς αβάσιμες, αφού από τις 25 του προσεχούς Οκτωβρίου ο ιταλικός αερομεταφορέας θα πραγματοποιεί την εβδομάδα 492 πτήσεις μεταξύ Ρώμης και Μιλάνου, ενώ 4 άλλες αεροπορικές εταιρίες θα μπορούν να προσφέρουν ένα αριθμό 672 πτήσεων;

4. πρέπει να θεωρηθούν καθυστερημένες και επομένως αρνητικές για τον ελεύθερο ανταγωνισμό μεταξύ των αεροπορικών εταιριών ενέργειες εκ μέρους της ίδιας της Επιτροπής που τροποποιούν σε ουσιαστικό βαθμό τις θέσεις που έχουν υποστηριχθεί έως τώρα όσον αφορά τη μεταφορά της εναέριας κυκλοφορίας από το αεροδρόμιο του Linate στο αεροδρόμιο της Malpensa, με εξαίρεση της διαδρομής Μιλάνου-Ρώμης;

Απάντηση του κ. Kinnock εξ ονόματος της Επιτροπής

(1 Οκτωβρίου 1998)

Η Επιτροπή υποστηρίζει έντονα την ουσιαστική μεταφορά της κυκλοφορίας από το αεροδρόμιο Linate στη Malpensa, ένας δε από τους κύριους λόγους για αυτό είναι η ανάγκη να εξασφαλιστεί η επιτυχία του σταθμού Malpensa.

Η οποιαδήποτε μεταφορά δραστηριότητας πρέπει ωστόσο να συμβιβάζεται με την κοινοτική νομοθεσία, ιδίως δε με τις αρχές της μη διάκρισης και της αναλογικότητας σε σχέση προς τον αναφερόμενο στόχο. Η δημιουργία του σταθμού της Malpensa θα επιτρέψει να επιλυθούν προβλήματα συμφόρησης που συνήθως επιβαρύνουν το αεροδρόμιο του Linate (στο οποίο διακινούνται 14 εκατομμύρια επιβάτες το 1997, ενώ η δυναμικότητά του στις καλύτερες συνθήκες ανέρχεται σε 8 εκατομμύρια). Ο σταθμός της Malpensa θα προσφέρει στους πολίτες του Μιλάνου και των γειτονικών περιοχών πιο ικανοποιητικές αεροπορικές υπηρεσίες, ιδίως δε παράλληλα με την προσφορά απευθείας διηπειρωτικών δρομολογίων.

Η μεταφορά της κυκλοφορίας από το Linate προς τη Malpensa θα έχει θετικές συνέπειες για τους αερομεταφορείς αφού αυτοί θα έχουν στη διάθεσή τους μοντέρνες αερολιμενικές υποδομές οι οποίες θα είναι σε θέση να αντιμετωπίσουν την αύξηση της κυκλοφορίας για τα επόμενα χρόνια. Ωστόσο, για να επιτευχθεί αυτό, το αεροδρόμιο της Malpensa πρέπει να διαθέτει οδικές μεταφορικές υποδομές οι οποίες θα προσφέρουν τις κατάλληλες προσβάσεις. Οι υποδομές αυτές δεν έχουν ακόμη κατασκευαστεί. Το γεγονός αυτό οδήγησε την Επιτροπή να θεσπίσει απόφαση στην οποία δηλώνεται ότι οι κανόνες για τον επιμερισμό της εναέριας κυκλοφορίας είναι ασυμβίβαστοι με την κοινοτική νομοθεσία, στις 16 Σεπτεμβρίου.

Η Επιτροπή δεν έχει λάβει καταγγελίες σχετικά με πρακτικές της Alitalia οι οποίες παραβιάζουν τους κανόνες ανταγωνισμού, στα δρομολόγια Μιλάνου - Ρώμης (κατάχρηση δεσπόζουσας θέτης). Ενώ η Alitalia προφανώς έχει ισχυρή θέση στη διαδρομή Μιλάνου - Ρώμης λόγω του υψηλού μεριδίου αγοράς που διαθέτει και των διασυνδέσεων προς τις δύο πλευρές, αυτό δεν απέχει από το να θεωρείται σαν μονοπώλιο, αφού η γραμμή αυτή είναι ανοικτή σε όλους τους κοινοτικούς αερομεταφορείς, δυνάμει των αρχών που παρατίθενται στον κανονισμό του Συμβουλίου (ΕΟΚ) 2408/92, της 23ης Ιουλίου 1992 για την πρόσβαση των κοινοτικών αερομεταφορέων σε ενδοκοινοτικά δρομολόγια(1). Ορισμένοι από τους αερομεταφορείς αυτούς σήμερα εργάζονται σε συνθήκες ανταγωνισμού με την Alitalia.

Ενώ οι ιταλικές αρχές ενημέρωσαν την Επιτροπή σχετικά με τα κριτήρια που αναφέρονται στους κανόνες αυτούς, η Επιτροπή δεν γνωρίζει ακόμη την ημερομηνία που προγραμματίζεται για την εφαρμογή των εν λόγω κανόνων (25 Οκτωβρίου 1998), και αυτό μέχρι την επομένη ημέρα θέσπισης του νομοθετήματος με το οποίου καθορίζονταν η εν λόγω ημερομηνία. Κατά συνέπεια, η Επιτροπή δεν μπορεί να λάβει σχετικά θέση ενωρίτερα.

Επιπλέον, είναι σημαντικό να υπογραμμιστεί ότι η Επιτροπή ήλθε σε επικοινωνία με τις ιταλικές αρχές πολύ σύντομα μετά την παραλαβή των πρώτων καταγγελιών, δηλαδή στις αρχές Μαρτίου 1998.

(1) ΕΕ L 240 της 24.8.1992.